Document ID: 32008R0213

32008R0213
L 074/1
SLUŽBENI LIST EUROPSKE UNIJE
28.11.2007.
UREDBA KOMISIJE (EZ) br. 213/2008
od 28. studenoga 2007.
o izmjeni Uredbe (EZ) br. 2195/2002 Europskog parlamenta i Vijeća o Jedinstvenom rječniku javne nabave (CPV) i direktiva 2004/17/EZ i 2004/18/EZ Europskog parlamenta i Vijeća o postupcima javne nabave, u pogledu revizije CPV-a
(Tekst značajan za EGP)
KOMISIJA EUROPSKIH ZAJEDNICA,
uzimajući u obzir Ugovor o osnivanju Europske zajednice,
uzimajući u obzir Uredbu (EZ) br. 2195/2002 Europskog parlamenta i Vijeća od 5. studenoga 2002. o Jedinstvenom rječniku javne nabave (CPV) (1), a posebno njezin članak 2.,
uzimajući u obzir Direktivu 2004/17/EZ Europskog parlamenta i Vijeća od 31. ožujka 2004. o usklađivanju postupaka nabave subjekata koji djeluju u sektoru vodnoga gospodarstva, energetskom i prometnom sektoru te sektoru poštanskih usluga (2), a posebno njezin članak 70. točke (d) i (e),
uzimajući u obzir Direktivu 2004/18/EZ Europskog parlamenta i Vijeća od 31. ožujka 2004. o usklađivanju postupaka za sklapanje ugovora o javnim radovima, ugovora o javnoj nabavi robe te ugovora o javnim uslugama (3), a posebno njezin članak 79. točke (f) i (g),
budući da:
(1)
Uredbom (EZ) br. 2195/2002 ustanovljen je Jedinstveni rječnik javne nabave (CPV), jedinstveni klasifikacijski sustav za javne nabave, kako bi se normizirali navodi koje koriste javni naručitelji i naručitelji za opisivanje predmeta svojih ugovora.
(2)
Strukturu, brojčane oznake i opise CPV-a trebalo bi prilagoditi ili izmijeniti u svjetlu razvoja tržišta i potreba korisnika. Potrebno je uzeti u obzir neke pojedinačne prijedloge zainteresiranih strana i korisnika CPV-a za usavršavanje teksta CPV-a. Strukturu, brojčane oznake i opise CPV-a treba ažurirati kako bi CPV postao djelotvorno sredstvo elektroničke javne nabave.
(3)
Kako bi se povećala prilagođenost CPV-a korisniku, on bi trebao biti manje usmjeren na materijale, a više na proizvode. U skladu s tim, obilježja proizvoda u Glavnom rječniku navedenom u važećem Prilogu I. Uredbi (EZ) br. 2195/2002 trebalo bi prenijeti u Dodatni rječnik naveden u istom Prilogu, a odjeljke koji su u važećem rječniku izrazito usmjereni na materijal trebalo bi preraspodijeliti u ostale odjeljke.
(4)
Racionalizaciju hijerarhije CPV-a ujedinjavanjem i preraspodjelom odjeljaka s ograničenim brojem brojčanih oznaka, koje treba smatrati djelomično zajedničkima, kao i odjeljaka koji mogu dovesti do zabune, treba izvršiti tako da se pojednostavni korištenje nazivlja pružanjem usklađenijeg i ujednačenijeg prikaza.
(5)
Klasifikaciju opreme i usluga za potrebe obrane trebalo bi usavršiti pregrupiranjem postojećih i raspršenih brojčanih oznaka u nove skupine i razrede za dosljedniji prikaz te dodavanjem novih brojčanih oznaka kao što su istraživanje i tehnika za potrebe vojske.
(6)
Strukturu Dodatnog rječnika trebalo bi potpuno revidirati kako bi se stvorila logična struktura s odjeljcima podijeljenima u skupine koje se koriste povrh Glavnog rječnika. Zbog pojednostavnjenja koje može donijeti, u smislu omogućavanja potpunog opisivanja predmeta ugovora te u smislu smanjenja broja brojčanih oznaka Glavnog rječnika, Dodatni rječnik bi također trebalo obogatiti obilježjima proizvoda i usluga.
(7)
Radi jasnoće, Prilog I. Uredbi (EZ) br. 2195/2002 treba zamijeniti.
(8)
Prilog II. Uredbi (EZ) br. 2195/2002 koji sadrži podrobne popise izmjena iz 2003. godine više nema značaja i stoga ga treba brisati.
(9)
Kao posljedica revizije CPV-a, primjereno je ažurirati i ogledne tablice navedene u prilozima III., IV. i V. Uredbi (EZ) br. 2195/2002 koje iskazuju odnos između CPV-a i privremene Središnje klasifikacije proizvoda Ujedinjenih naroda (CPC Prov.), Statističke klasifikacije gospodarskih djelatnosti u Europskim zajednicama (NACE Rev. 1) i Kombinirane nomenklature (KN). Radi jasnoće, primjereno ih je zamijeniti.
(10)
Primjereno je prilikom revidiranja CPV-a ažurirati popise djelatnosti i usluga upućivanjem na brojčane oznake CPV-a navedene u prilozima direktivama 2004/17/EZ i 2004/18/EZ kako bi bili sukladni revidiranom CPV-u, bez promjene područja primjene navedenih direktiva.
(11)
Kako bi se dalo dovoljno vremena za tehničke prilagodbe elektroničkih sustava na novi CPV, primjereno je predvidjeti primjenu ove Uredbe šest mjeseci nakon njezine objave.
(12)
Mjere predviđene ovom Uredbom u skladu su s mišljenjem Savjetodavnog odbora za ugovore o javnoj nabavi,
DONIJELA JE OVU UREDBU:
Članak 1.
Uredba (EZ) br. 2195/2002 izmjenjuje se kako slijedi:
1.
Prilog I. zamjenjuje se tekstom navedenim u Prilogu I. ovoj Uredbi.
2.
Prilog II. briše se.
3.
Prilog III. zamjenjuje se tekstom navedenim u Prilogu II. ovoj Uredbi.
4.
Prilog IV. zamjenjuje se tekstom navedenim u Prilogu III. ovoj Uredbi.
5.
Prilog V. zamjenjuje se tekstom navedenim u Prilogu IV. ovoj Uredbi.
Članak 2.
Direktiva 2004/17/EZ izmjenjuje se kako slijedi:
1.
Tablica navedena u Prilogu XII. zamjenjuje se tekstom navedenim u Prilogu V. ovoj Uredbi.
2.
Tablica navedena u Prilogu XVII.A zamjenjuje se tekstom navedenim u Prilogu VI. ovoj Uredbi.
3.
Tablica navedena u Prilogu XVII.B zamjenjuje se tekstom navedenim u Prilogu VII. ovoj Uredbi.
Članak 3.
Direktiva 2004/18/EZ izmjenjuje se kako slijedi:
1.
Tablica navedena u Prilogu I. zamjenjuje se tekstom navedenim u Prilogu V. ovoj Uredbi.
2.
U Prilogu II. tablica navedena u Prilogu II.A zamjenjuje se tekstom navedenim u Prilogu VI. ovoj Uredbi.
3.
U Prilogu II. tablica navedena u Prilogu II.B zamjenjuje se tekstom navedenim u Prilogu VII. ovoj Uredbi.
Članak 4.
Ova Uredba stupa na snagu dvadesetog dana od dana objave u Službenom listu Europske unije.
Ona se primjenjuje od 15. rujna 2008.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 28. studenoga 2007.

Labels: 12
7
3
19